Συντεταγμένες: 40°33′20.9″N 23°44′1.7″E﻿ / ﻿40.555806°N 23.733806°E﻿ / 40.555806; 23.733806

Το **Στρατονικό Όρος** είναι βουνό που βρίσκεται στον Δήμο Αριστοτέλη στη Μακεδονία της Ελλάδας, και οριοθετείται ανάμεσα στους οικισμούς Σταυρός, Ολυμπιάδα, Στρατώνι, Στρατονίκη, Στάγειρα, Νεοχώρι, Παλαιοχώρι και έχει κεντρικό χωριό την Βαρβάρα.

Στην νότια πλευρά του υπάρχει το Όρος Κάκαβος μαζί με το οποίο αποτελούν τις ανατολικές απολήξεις του Χολομώντα που δεσπόζει στο μέσο της Χαλκιδικής.

Μορφολογία
----------

Η οροσειρά του Στρατονικού όρους χωρίζεται σε δύο συγκροτήματα το βόρειο και το νότιο, τα οποία διαχωρίζονται από τον νοητό άξονα Μόδι-Ολυμπιάδα μέσω ενός χαμηλού διάσελου περίπου στα 350 μ. από όπου ξεκινούν δυο μεγάλες κοιλάδες (Ντοκούς Ντερέ προς δυτικά και Μαυρόλακκος προς ανατολικά). 

Στο βόρειο συγκρότημα, η κορυφή Σουγλιάνι (858 μ.) είναι η ψηλότερη κορυφή και βρίσκεται πάνω σε μια δασωμένη ράχη. Άλλες κορυφές του βόρειου συγκροτήματος είναι ο Προφήτης Ηλίας (665 μ.) στην βορειοανατολική πλευρά, το Σουγλιανούδι (735 μ.) και η Κολιάνη (716 μ.) στην βορειοδυτική πλευρά που βλέπουν προς τα στενά της Ρεντίνας. 

Το νότιο συγκρότημα εκτείνεται στην κατεύθυνση Στρατώνι-Βαρβάρα με ψηλότερες κορυφές τις Στρεμπενίκος (865 μ.) και Κοντάρι ή Κατάρτι (915 μ.), που βρίσκονται πάνω σε μια μακριά κορυφογραμμή. Όλο το βουνό είναι δασωμένο, αλλά σε κάποιες περιοχές είναι εμφανής η επίδραση της υλοτομίας και των λατομείων.

  


|  |  |  |
| --- | --- | --- |
| Θέα προς τον Σταυρό, από σημείο κοντά στην κορυφή Προφήτης Ηλίας | Πράσινη Καλύβα. Η ράχη πίσω της οδηγεί στην κορυφή Προφήτης Ηλίας. | Στο μονοπάτι Παλιόχωρα-Κορακόπετρα-Τσάκαλος |

Χλωρίδα - Πανίδα
----------------

Στο Στρατονικό υπάρχουν αιωνόβια δάση βελανιδιάς, παλιές πανύψηλες οξυές, καστανιές και πολλά ακόμη είδη πλούσιας χλωρίδας. Η περιοχή του Στρατονικού μαζί με το γειτονικό βουνό Κάκαβος που βρίσκεται νοτιότερα, περιλαμβάνει πάνω από 600 είδη φυτών, από τα οποία τα 38 χαρακτηρίζονται ως προστατευμένα είδη.

Η πανίδα της περιοχής περιλαμβάνει πάνω από 160 είδη πουλιών. Από αυτά, υπάρχουν πολλά σπάνια αρπακτικά ζώα, όπως ο Φιδαετός (Circaetus gallicus) και ο Χρυσαέτος (Aquila chrysaetos).

Δραστηριότητες
--------------

Από τον Άνω Σταύρο ο επισκέπτης έχει τη δυνατότητα να περπατήσει στα σηματοδοτημένα μονοπάτια, τα οποία συντηρεί ο Φυσιολατρικός Ορειβατικός Σύλλογος Σταυρού. Ο σύλλογος διοργανώνει κάθε χρόνο, αγώνες δρόμου που ονομάζονται Σουγλιάνι Trail Αρχειοθετήθηκε 2023-01-08 στο Wayback Machine. (25km) και Σουγλιάνι Path (13km), οι οποίοι διενεργούνται τον Απρίλιο και προσελκύουν εκατοντάδες δρομείς.

Παραπομπές
----------

1. ↑  «Ορεινοί όγκοι / Όρη-Κάκαβος-και-Στρατονικό, NaturaGraeca». *www.naturagraeca.com*. Ανακτήθηκε στις 8 Ιανουαρίου 2023.
2. 1 2  «Γνωστές και Αγνωστες Διαδρομες στα Ελληνικά Βουνά». *webcache.googleusercontent.com*. Ανακτήθηκε στις 8 Ιανουαρίου 2023.
3. ↑  «Στρατονικό όρος | Halkidiki». 24 Σεπτεμβρίου 2018. Ανακτήθηκε στις 8 Ιανουαρίου 2023. [*νεκρός σύνδεσμος*]
4. ↑  riviera. «Στρατονικό Όρος - Δραστηριότητες στη φύση». *Villa Riviera*. Ανακτήθηκε στις 8 Ιανουαρίου 2023.

Εξωτερικοί Σύνδεσμοι
--------------------

* Το βόρειο συγκρότημα του Στρατονικού όρους στο OpenTopoMap.
* Στάγειρα Δήμος Αριστοτέλη
* Φυσιολατρικός Ορειβατικός Σύλλογος Σταυρού

Πηγές
-----

* Γνωστές και Άγνωστες Διαδρομές στα Ελληνικά Βουνά Αρχειοθετήθηκε 2022-05-16 στο Wayback Machine. Σωτήρης Μαλασιώτης
* Γνωστές και Άγνωστες Διαδρομές στα Ελληνικά Βουνά, Σωτήρης Μαλασιώτης (αποθηκευμένη σελίδα)
* Πληροφορίες στο elliniko-panorama.gr